ຜູ້ອໍານວຍການ VOA ຢ້ຽມຢາມ ມຽນມາ
ທ່ານ David Ensor ຜູ້ອໍານວຍການ VOA ​​ກໍາລັງ​ຢູ່ທີ່ ນະຄອນຫລວງເນປີດໍ​ ເພື່ອ​​ເຈລະຈາ​ເງື່ອນ​ໄຂ ໃນກາ​ນ ໄຂສໍານັກງານຂ່າວວີໂອເອ ຂຶ້ນໃນມຽນມາ.
ທ່ານ David Ensor ຜູ້ອໍານວຍການໃຫຍ່ຂອງ VOA ເດີນທາງໄປຮອດມຽນມາແລ້ວ ເພື່ອພະຍາຍາມເຈລະຈາກ່ຽວກັບເງື່ອນໄຂ ໃນການອໍານວຍໃຫ້ວີໂອເອ ໄດ້ເປີດສໍານັກງານ ຂ່າວຂຶ້ນ ໃນປະເທດທີ່ຢູ່ຢ່າງໂດດດ່ຽວມາເປັນເວລານານ ໃນພາກພື້ນເອເຊຍຕາເວັນອອກ ສຽງໃຕ້ແຫ່ງນັ້ນ ທ່ານ Ensor ໄດ້ທໍາການໂອ້ລົມສົນທະນາແບບເປັນການແນະນໍາຕົວເອງ ໃນວັນຈັນວານນີ້ ທີ່ນະຄອນຫຼວງເນປີດໍ ກັບປະທານສະພາແຫ່ງຊາດມຽນມາ ທ່ານ Thura Shwe Mann ທ່ານ Ensor ກ່າວວ່າ ການຢ້ຽມຢາມຄັ້ງນີ້ແມ່ນສ່ວນນຶ່ງຂອງການລິເລີ້ມທາງການທູດໃນຫລາຍແບບຕ່າງກັນ ທີ່ ແນໃສ່ເພື່ອເປີດກ້ວາງມຽນມາ ສູ່ຝ່າຍຕາເວັນຕົກ ຫຼັງຈາກທີ່ຢູ່ໃຕ້ການປົກຄອງໂດຍຝ່າຍ ທະຫານຢ່າງເຄ່ງຄັດ ມາເປັນເວລາຫຼາຍທົດສະຫວັດແລ້ວນັ້ນ ການປົກຄອງຂອງທະຫານ ບວກກັບການລົງໂທດທາງດ້ານເສດຖະກິດຈາກບັນດາປະເທດ ຕາເວັນຕົກ ໄດ້ເຮັດໃຫ້ມຽນມາລ້າຫຼັງ ບັນດາປະເທດເພື່ອນບ້ານ ຢ່າງຫລວງຫລາຍ ໃນດ້ານ ການຄ້າ ການພານິດ ສິດທິມະນຸດ ແລະຮ່ອງຮອຍດ້ານອື່ນໆຂອງການດໍາລົງຊີວິດຢ່າງມີເສລີ ປະຊາທິປະໄຕນັ້ນ ທ່ານ Ensor ກ່າວວ່າ ທ່ານຈະໃຊ້ເວລາ 4 ມື້ຂອງການຢ້ຽມຢາມຄັ້ງນີ້ ພົບປະກັບບຸກຄົນ ສໍາຄັນຫຼາຍໆທ່ານ ໃນວົງການລັດຖະບານພົນລະເຮືອນແຕ່ໃນນາມ ຊຸດໃໝ່ ທີ່ໄດ້ຂຶ້ນມາກໍາ ອໍານາດໃນປີກາຍນັ້ນ